次抱拙妾薄命
作者：鄭清之
朝代：宋

paragraphs: 落花流水何紛紛，三分春色二分塵。
黄鸝繞樹戀不得，蝶蜂浪作花都巡。
昨日繁華今寂寞，飄零多屬風雨晨。
金谷無人粉香死，錦踪繡跡俱成陳。
世人重花不重葉，林園自此無精神。
東君年少時，酷愛枝頭花。
庸奴桃李妾姚魏，滿蹊未數黄娘家。
一朝棄背春風老，懶踏長門階上草。
芳菲特暫歡，顔色不長好。
白頭事人那可期，不堪重賦章臺詩。